Document ID: 32010R0505
Publication Date: 2010-06-14

Content:
REGOLAMENT TAL-KUMMISSJONI (UE) Nru 505/2010
tal-14 ta’ Ġunju 2010
li jemenda l-Anness II tar-Regolament (KE) Nru 854/2004 tal-Parlament Ewropew u tal-Kunsill li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (1), u b'mod partikolari l-Artikolu 17(1) tiegħu,
Billi:
(1)
Ir-Regolament (KE) Nru 854/2004 jippreskrivi regoli speċifiċi għal-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman.
(2)
Ir-Regolament (KE) Nru 854/2004 jistipula li l-Istati Membri għandhom jiżguraw li l-produzzjoni u t-tqegħid fis-suq ta’ molluski bivalvi ħajjin u, b’analoġija, ta’ ekinodermi ħajjin, ta’ tunikati ħajjin u ta’ gastropodi tal-baħar ħajjin jgħaddu minn kontrolli uffiċjali kif deskritt fl-Anness II. Il-Kapitolu II tal-Anness jistipula dispożizzjonijiet li jikkonċernaw il-klassifika taż-żoni ta' produzzjoni u l-monitoraġġ ta' żoni bħal dawn.
(3)
Iż-żoni ta' produzzjoni huma kklassifikati skont il-livell ta' kontaminazzjoni fekali. Annimali filtraturi, bħall-molluski bivalvi, jistgħu jakkumulaw mikro-organiżmi li jirrappreżentaw riskju għas-saħħa pubblika. Din hija r-raġuni għalfejn il-klassifika taż-żoni ta’ produzzjoni hija msejsa fuq il-preżenza ta’ ċerti mikro-organiżmi relatati mal-kontaminazzjoni fekali.
(4)
Il-gastropodi tal-baħar ġeneralment mhumiex annimali filtraturi, għalhekk ir-riskju tal-akkumulazzjoni ta’ mikro-organiżmi relatat mal-kontaminazzjoni fekali għandu jitqies bħala wieħed remot. Barra minn hekk, ma ġie rappurtat l-ebda tagħrif epidemjoloġiku biex tinħoloq rabta bejn id-dispożizzjonijiet għall-klassifika taż-żoni ta’ produzzjoni u r-riskji għas-saħħa pubblika assoċjati ma’ gastropodi tal-baħar li mhumiex filtraturi.
(5)
Meta jitqies dan il-progress xjentifiku, gastropodi tal-baħar bħal dawn, li mhumiex filtraturi, għandhom ikunu esklużi mid-dispożizzjonijiet tal-klassifika taż-żoni ta’ produzzjoni.
(6)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 854/2004 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Ġunju 2010.

Metadata:
Eurovoc Level 1 Categories: 100149
100157
100156
Eurovoc Level 2 Categories: 100252
100254
100215
Eurovoc Level 3 Categories: 2737
2479
1268
3544
All Eurovoc Categories: 1284
1442
192
1961
2737